CELEX: 62014CN0036
Language: sl
Date: 2014-01-24 00:00:00
Title: Zadeva C-36/14: Tožba, vložena 24. januarja 2014 – Evropska komisija proti Republiki Poljski

22.3.2014   
            
            
               SL
            
            
               Uradni list Evropske unije
            
            
               C 85/18
            
         Tožba, vložena 24. januarja 2014 – Evropska komisija proti Republiki Poljski
   (Zadeva C-36/14)
   2014/C 85/33
   Jezik postopka: poljščina
   
      Stranki
   
   
      Tožeča stranka: Evropska komisija (zastopnika: K. Herrmann in M. Patakia)
   
      Tožena stranka: Republika Poljska
   
      Predlog
   
   Komisija predlaga,
   
               —
            
            
               naj se ugotovi, da Republika Poljska s časovno neomejenim državnim posredovanjem na takšen način, (i) da so energetska podjetja zavezana, da za dobavo zemeljskega plina uporabljajo cene, ki jih odobri predsednik regulativnega organa na energetskem področju, pri čemer nacionalno pravo organov nacionalne uprave na zavezuje k temu, da bi v rednih intervalih ob upoštevanju stanja razvoja plinskega sektorja preverjali nujnost in način tega posredovanja v navedenem sektorju, in (ii) da se uporablja za neomejen krog uporabnikov brez razlikovanja glede na odjemalce in brez razlikovanja položajev posameznikov po skupinah, uporablja nesorazmerne ukrepe, ki niso združljivi s členom 3(2) Direktive 2009/73/ES Evropskega parlamenta in Sveta z dne 13. julija 2009 o skupnih pravilih notranjega trga z zemeljskim plinom in o razveljavitvi Direktive 2003/55/ES (1) in tako ni izpolnila obveznosti iz odstavka 1 člena 3 te direktive v povezavi z odstavkom 2 navedenega člena;
            
         
               —
            
            
               naj se Republiki Poljski naloži plačilo stroškov.
            
         
      Tožbeni razlogi in bistvene trditve
   
   Obveznost iz člena 47 energetskega zakona, za neupoštevanje katere je določena globa in v skladu s katero mora cene za dobavo zemeljskega plina odobriti predsednik regulativnega organa na energetskem področju, je v delu, v katerem velja za vsa energetska podjetja v zvezi z dobavami za druge odjemalce kot gospodinjstva, državno posredovanje v obliki tako imenovanih reguliranih cen, ki niso združljive z načelom sorazmernosti in tako kršijo člen 3(1) in (2) Direktive 2009/73/ES.
   Sporno državno posredovanje naj namreč ne bi izpolnjevalo standarda, določenega v sodbi Sodišča Federutility in drugi (C-265/08), saj veljavno nacionalno pravo (energetski zakon z dne 10. aprila 1997) določa obveznost uporabe reguliranih cen na način, ki presega, kar je potrebno za uresničevanje splošnega gospodarskega interesa (varstvo pred previsokimi cenami plina). Zlasti naj obveznost, pridobiti odobritev cen za dobave zemeljskega plina, ne bi bila časovno omejena in naj ne bi bila odvisna od preučitve položaja na trgu s plinom, ki bi tako posredovanje upravičeval. Poleg tega naj bi enako veljala za vsa energetska podjetja, ki jih predsednik regulativnega organa na energetskem področju izrecno ne oprosti te obveznosti, ne da bi se upošteval njihov položaj na trgu s plinom in ne da bi se razlikovalo po kategorijah odjemalcev: industrijski končni odjemalci, trgovci na debelo in gospodinjstva se obravnavajo enako.
   
      (1)  UL L 211, str. 94.